প্রাচীনতম শহর বারাণসী পাচ্ছে আধুনিক যোগাযোগ ব্যবস্থা

ওয়েব ডেস্ক: বারাণসী (Varanasi) হল পৃথিবীর প্রাচীনতম শহরগুলোর মধ্যে একটা। পুরাণে বলা আছে, স্বয়ং মহাদেব (Lord Shiva) এই শহরের পত্তন করেছিলেন। এহেন প্রাচীন শহর নজির গড়তে চলেছে আধুনিকতায়। দেশের প্রথম শহর হিসেবে এখানে চালু হতে চলেছে রোপওয়ে সার্ভিস (Ropeway Service)। দেশের পাহাড়ি এলাকা এবং পর্যটন সমৃদ্ধ কিছু এলাকায় রোপওয়ে চলে। তবে সমতলের শহরে এটাই প্রথম।

জানা গিয়েছে, এ বছরের শেষের দিকেই শুরু হবে প্রথম পর্যায়ের পরিষেবা। তার জন্য ট্রায়াল রান (Trial Run) চলছে জোরকদমে। বারাণসীর যোগাযোগ ব্যবস্থা উন্নত করতে, ট্রাফিক জ্যাম থেকে নিস্তার পাওয়াতে এই প্রোজেক্টে খরচ হচ্ছে ৮০৭ কোটি টাকা। পর্যটক এবং শহরবাসী আগামিদিনে অনেক স্বস্তিতে যাতায়াত করতে পারবেন।

আরও পড়ুন: প্রধানমন্ত্রীর মা-কে নিয়ে তৈরি ভিডিও সরাতে কংগ্রেসকে নির্দেশ হাইকোর্টের

এই রোপওয়েটির এক প্রান্ত থেকে অপর প্রান্তের দূরত্ব ৩.৭৫ কিলোমিটার। এর সাহায্যে বেনারস ক্যান্টনমেন্ট রেলস্টেশনের সঙ্গে জুড়ে যাবে গোড়োলিয়া চক। একবার এই রোপওয়ে চালু হলে যে দূরত্ব সড়কপথে যেতে ৪৫-৫০ মিনিট লাগত তা ১৫ মিনিটে অতিক্রম করা যাবে। কর্তৃপক্ষ এখনও ভাড়ার ব্যাপারে কোনও ঘোষণা করেনি, তবে তা সাধারণ মানুষের সাধ্যের মধ্যেই থাকবে বলে জানানো হয়েছে।